***Off The Radar*** (בעברית: **מחוץ לרדאר**) הוא אלבום הבכורה של הזמרת-יוצרת הישראלית נגה ארז. האלבום יצא לאור ב-2 ביוני 2017, על ידי חברת התקליטים סיטי סלנג (אנ').

רקע
---

בתחילת הקריירה שלה ארז התכוונה להוציא סינגלים בלבד, אך הדמיון בין הנושאים בשירים שכתבה ולאחר שבקיץ 2016 הוחתמה בחברת התקליטים הגרמנית סיטי סלנג ששכנעה אותה להוציא אלבום באורך מלא. האלבום יצא לאור ב-2 ביוני 2017.

מבקרים רבים השוו את האלבום ליצירות של מוזיקאיות כדוגמת M.I.A.‏ FKA twigs, ביורק וגריימס. מבחינה לירית, האלבום מתאר את פרשנויותיה הפרטיות והרגשיות, בהשראת פי ג'יי הארווי, לבעיות בעולם כגון מעקב המונים, מניפולציה בתקשורת, תקיפות מיניות ומדיה חברתית. יחד עם עריכת הסאונד והפקתו, השימוש של האלבום בנושא פוליטי שנוי במחלוקת עזר לאלבום לזכות בשבחי הביקורת עם שחרורו. עבור קידום האלבום, ארבעה שירים מהאלבום יצאו כסינגלים ("Dance While You Shoot",‏ "Pity",‏ "Toy" ו-"Off The Radar") והופקו לשיריו שישה וידאו קליפים, שבוימו על ידי ארז ואחרים.

הפקה ויצירה
-----------

*Off The Radar* הושווה פעמים רבות על ידי המבקרים ליצירות של M.I.A. (מימין) ו-FKA Twigs (משמאל)
האלבום כולל עשר רצועות באורך מלא, שלוש רצועות "מעבר" קצרות ("Quiet One",‏ "Hit U" ו-"A Hit Is A Hit"), וקטע מעבר המושמע בשני חלקים ("Instruction" ו-"Side Effect"). הקטעים משמשים להכנת המאזין לשיר הבא. ארז עצמה כינתה את האלבום כ"מוזיקה ריקודית קצבית מאוד עם תוכן פוליטי". אתר Noisey סיווג אותו כ"אלבום פופ ניסיוני", ו-NPR Music סיווגו אותו כ"תקליט אלקטרופופ בסגנון סילבן אסו".

כתיבת שירי האלבום ארכה מעל לשנתיים, והם הוקלטו ועובדו באולפני דורית בתל אביב ובאולפני אבנר באבן יהודה. ברוב הרצועות באלבום, הקטע האינסטרומנטלי הוכן קודם והמילים נכתבו רק לאחר מכן. המיקסינג של האלבום הושלם סמוך לדצמבר 2016. חלק מהצלילים בשירים נוצרו מחוץ לאולפנים. למשל, צליל שבירת הזכוכית שנשמע בשיר "Toy" הוקלט באתר מיחזור, בו ארז ורוסו זרקו בקבוקי זכוכית לפח מיחזור, מה שהעניק לשבירת הזכוכית אפקט של הד.

בין ההשפעות העיקריות על צלילי האלבום נמנים פליינג לוטוס, ת'אנדרקאט, קנדריק לאמאר, וינס סטייפלס, ביורק, פרנק אושן, ליטל סימז, M.I.A. סנט וינסנט, FKA Twigs וגריימס. ארז הדגישה במיוחד את FKA Twigs וגריימס כ"השפעות גדולות במובן של יצירת הרבה יותר מעבר למוזיקה [שלהם]".

מילים ונושאים
-------------

פי ג'יי הארווי היוותה את ההשראה העיקרית עבור ארז כשהתייחסה לנושאים פוליטיים בעת כתיבת המילים.
האלבום, שתואר על ידי ארז כ"נמצא בכל מקום כי הוא מושפע כל כך מכל מה שקורה", עוסק בסוגיות עולמיות כמו מעקב, מניפולציה בתקשורת, תקיפות מיניות ומדיה חברתית. ארז ציינה כי האלבום עוסק בעובדה "שאתה לא באמת יכול לסמוך על האנשים שאחראים לנהל את חייך - את החיים הכלכליים שלך, את הביטחון שלך, הכול". שיר הנושא של האלבום ("Off The Radar") עוסק ברצונות של אנשים רבים להכרה וכיצד חברות משתמשות ברשתות החברתיות כדי לשלוט בזהותם של אנשים. השיר "Pity", העוסק באופן ה"שימוש" בנשים בעולם האמיתי, נכתב בהשראת אונס קבוצתי שהתרחש במועדון לילה בתל אביב בשנת 2015. אנשים צילמו את המקרה באמצעות הטלפונים החכמים שלהם במקום לעזור לקורבן האונס, דבר שהגעיל את ארז, כלשונה. השיר "Toy" עוסק בחברה מושחתת המתוארת מנוקדת מבטם של שני אנשים: האדם שהודח לאחרונה מתפקידו כמנהיג, והראש החדש של החברה. האלבום עוסק מדי פעם גם בתחושות לגבי קיומה של פריווילגיה לבנה, ובפרט, השיר "Dance While You Shoot", המהווה ביקורת על ממשלה "קיצונית יותר, דתית יותר, לאומנית יותר" כלשונה של ארז, עוסק בהנאה מהחיים "כאשר אתה יודע שעצם קיומך הוא דבר שפוגע באחרים".

למרות הנושאים הללו, ארז העידה כי כתבה את מילות השירים על סמך קצב ולא בהכרח דקדוק. התייחסותה של ארז לבעיות פוליטיות הושפעה מפי ג'יי הארווי, והסיבה שלה היא שהארווי פנתה לנושאים שנויים במחלוקת "באופן יעיל והיא עדיין מצליחה לשמור על זה מאוד אישי". בעוד שמבקרים רבים תיארו את האלבום כמחאתי, ארז לא הסכימה עם הסיווג זה, ואמר ש"הוא יותר תיעוד רגשי של אירועים והשפעות בחיינו [...] כיצד אנו חווים את העולם". היא רצתה שהמילים יתייחסו למאזינים שלה ברמה "גלובלית", מהסיבה ש"כולנו צריכים לשים לב". כפי שהסבירה ארז, "אתה יכול לשמוע את אחד השירים שלי ולהגיד 'היי, השיר הזה הוא על אמריקה' או 'זה על טראמפ'". המסר היחיד שאני באמת עומדת מאחוריו הוא הצורך להתעורר מכיוון שדברים מטורפים קורים היום בכל מקום".

סינגלים ווידאו קליפים
---------------------

לאחר שהוחתמה בסיטי סלנג, ארז שלחה במייל "בערך 15 או 20" גרסאות דמו לחברת התקליטים. עם זאת, רק כשארז שלחה את השיר "Dance While You Shoot", אותו כתבה באוקטובר 2016, חברת התקליטים הייתה נלהבת, ולפיכך הוא נבחר לסינגל הראשון של האלבום, ויצא לאור ב-2 בנובמבר 2016. הווידאו קליפ ל-"Dance While You Shoot" שבוים על ידי צוות הבמאים ג'אנג + נייט, פורסם באותו יום. בהשפעת יצירות האינפרא-אדום של ריצ'רד מוסה, הווידאו קליפ עובר באקראי בין צילומי בטון לבין פרץ מהיר של צבעי פוקסיה, מה שמסמל "אלימות, שחיתות וייאוש", וצילומים של ארז רוקדת ועומדת במקום מופיעים בו. במקור צילומי הקליפ תוכננו להתקיים בעיירה פריפיאט שבאוקראינה בגלל האווירה הנטושה שבה. עם זאת, בסופו של דבר המפיקים צילמו את הסרטון בעיר הבירה של אוקראינה, קייב. ארז תיארה את קייב כ"מקום מעניין", שיש בו "צד אפל מאוד".

 הקליפ לשיר "Noisy" צולם במוזיאון ראלי הממוקם בעיר הולדתה של ארז, קיסריה.
השיר "Pity" היה הסינגל השני שיצא מתוך האלבום, ב-1 בפברואר 2017, וגם לו הופק קליפ שבוים על ידי ג'אנג + נייט ופורסם באותו יום. בקליפ, שצולם בלונדון, נראית ארז עומדת סביב טלוויזיות ישנות עם מסכים המשקפים את דמותה מזוויות שונות, מה שמסמל, לדבריה, את המהירות והקלות בהן ניתן לשתף, לפרסם ולעוות סרטון. השיר "Toy" יצא לאור ב-28 בפברואר 2017 כסינגל השלישי של האלבום, והווידאו קליפ שלו הוקרן בבכורה באתר Stereogum ב-8 במרץ 2017. בקליפ, אותו ביים חן מכלוף, ארז וקבוצת רקדנים עומדים על גג בניין הממוקם בעיר המורכבת ברובה מ"הכלאות של מפלצות אנושיות". מכלוף ביים גם את הקליפ לשיר "Noisy" שצולם במוזיאון ראלי בקיסריה, עיר הולדתה של ארז, ופורסם ב-29 ביוני 2017. לדברי ארז, הקליפ מציג את "סיפורה של קבוצת בנות שיכולה ליצור מהומה גם במקומות השלווים והתרבותיים ביותר. קבוצת הבנות מייצגת את הרעש הקיים במוחנו, את הקולות הנמצאים שם תמיד ומונעים מחשבה ברורה ורציונלית".

אתר Noisey העלה לראשונה את שיר הנושא "Off The Radar" ב-4 באפריל 2017, והווידאו קליפ שלו יצא לאור ב-15 במאי 2017. בקליפ, בבימויו של עדן כליף ודניאלה מרוז, נראים כמה "יצורים מוזרים ותמהוניים" המשחקים בתחרות ספורט עם שופטים "חסרי פנים" כאשר "אין סיום אמיתי או מנצחים". כפי שהסבירו הבמאים, הסרטון עוסק ב"להישפט, והצורך המורגש לעמוד בציפיותיהם של אחרים". ארז הצהיר כי היצורים "לכודים בלולאה של ניסיון להוכיח את עצמם", ומכיוון שלשופטים אין הבעות פנים, הם משתמשים בידיהם כאינדיקציה לדעתם על ביצועי השחקנים, כלומר "אתה לא באמת יכול לדעת אם הם אוהבים או לא אוהבים את הביצועים". ארז, לצד רוסו ועומרי בן שלום, ביימה את הקליפ לשיר "Balkada" שפורסם ב-17 באוקטובר 2017. בקליפ מופיעה ארז כאשר היא מסתובבת ברחובות תל אביב בתור דמויות שונות, לבושה בתלבושות שונות. היא תיארה את תל אביב כ"עיר לא דתית, שלפעמים מסתכלים עליה כ"עיר חטאים" באמצע מדינה הנשלטת על ידי הדת", ורצתה "לחפש 'קדושה' ורגעי 'טהרה' בזוהמה והכיעור המהווים את 'עיר החטאים'". זה מייצג את נושא השיר, שלדברי ארז הוא האופן בו "סגידה ופולחן בצורותם האובססיבית והעיוורת הובילו אותנו להשוואה הנפוצה בין אמנות לדת - בין יצירתיות ליצירה, וכיצד השניים יכולים להיראות בקלות אותו דבר ולהצטלב".

ביקורות
-------

קיילי יוז ממגזין Paste האמריקאי כתב כי "בלכידותו ובפריכותו, בגישה החדשנית שלו, ואולי הכי חשוב, בשנינות ובבהירות שבה הוא עוסק בעולם התזזיתי, המאיים והתוסס שמקיף את ארז, Off the Radar הוא מדרבן". המבקר מייקל סומסיון כתב כי האלבום ביסס את ארז כ"דבר נדיר בגליצ'י, R&B שמימי ופופ אלטרנטיבי רב-עוצמה, אוטרה המחזקת את צלעות ההפקה המצוברחת שלה עם תוכן לירי של עומק וחדות מרשימים". כפי שסיכם בביקורותיו עבור אתר Gigsoup, "נוטף דמיון ותהודה, 'Off The Radar' הוא סנסורמה נועזת, מגובשת ושובת-לב שבאה מאמנית אמיצה ומקורית המעצבת את דרכה, פרובוקציה שצוללת עמוק לכיוונים חדשים ומסקרנים ומפיחה חיים חדשים בפופ המעוות".

חלק מהמבקרים שיבחו את האלבום על התעוזה של ארז לדון בבעיות שנויות במחלוקת, חלקם העריכו את יכולתו לשלב יחד גם אלמנטים מוזיקליים כיפיים וגם נושאי דיון פוליטיים קשים, ואילו אחרים שיבחו את עריכת והפקת הסאונד הייחודיות והניסיוניות שלו, אותם תיאר יוז כסדרה של "החלטות מיקסינג צלילים נקיות והרפתקניות שבקלות היו יכולות להיות עכורות ומבולגנות אם לא היו נעשות בדיוק המדויק של הביצוע". רוב הקימן החמיא ל"ביטחון השובב" של האלבום, להפקה ה"פריכה" שלו ולביצועים הקוליים ה"עוצמתיים" וה"לגלגניים" של ארז.

במדיות אחרות
------------

השיר "Dance While You Shoot" הושמע בפרסומת של אפל מיוזיק לשנת 2017.

רשימת רצועות
------------

רשימת הרצועות לקוחה מהעמוד הרשמי של האלבום באתר בנדקמפ.


| *Off the Radar* |
| --- |
| מס' | שם | משך |
| 1. | Balkada | 3:02 |
| 2. | Dance While You Shoot | 3:27 |
| 3. | Toy | 2:57 |
| 4. | Instruction | 0:20 |
| 5. | Pity | 3:22 |
| 6. | Quiet One | 0:52 |
| 7. | Worth None | 4:05 |
| 8. | Global Fear | 3:46 |
| 9. | Hit U | 1:37 |
| 10. | Off The Radar | 2:55 |
| 11. | Side Effect | 0:29 |
| 12. | Muezzin | 2:56 |
| 13. | Noisy | 3:56 |
| 14. | a hit is A Hit | 1:32 |
| 15. | Junior | 4:07 |
| **משך כולל:** | **39:23** |

קרדיטים וצוות
-------------

הקרדיטים לקוחים מהערות האלבום ומהאתר הרשמי של "ולאדו מלר מאסטרינג".

* נגה ארז ואורי רוסו – כתיבה, הפקה ושירה
* איתן רייטר – שותף בהפקת השיר "Balkada"
* מתן ספנסר – שותף בכתיבת השיר "Noisy"
* רן יעקובוביץ' – תופים בשיר "Toy"
* יובל קאופמן – מצילה בשיר "Worth None"
* איילת רוסו – קולות רקע בשיר "Off The Radar"
* שאול ברקן – קלרינט בס בשיר "Off The Radar"
* אולפני דורית בתל אביב ואולפני אבנר באבן יהודה – הקלטה ומיקסינג
* ולאדו מלר וג'רמי לובסי – מאסטרינג
* סטודיו ETC – עיצוב עטיפה
* עופר דבוש – צילום עטיפה
* דורין בקר ומרקו רפיסארדה – מערך הפצה פיזית (תקליטורים)

היסטוריית יציאות לאור
---------------------

| מדינה | תאריך יציאה | פורמט | חברת תקליטים | מקור |
| --- | --- | --- | --- | --- |
| עולם | 2 ביוני 2017 | תקליטור • הורדה דיגיטלית • אריך-נגן | סיטי סלנג |  |

הערות שוליים
------------

1. 1 2 3 4 5 6 7 8  Kaplan, Ilana (4 April 2017). "Tel Aviv's Fearless Noga Erez and Her New Song "Off the Radar"". *Noisey*. Vice Media. Retrieved 22 November 2017.
2. 1 2 3 4 5 6  Thompson, Stephen (15 May 2017). "Noga Erez Imagines A Dystopia Where The Hand-People Judge Us All". *NPR Music*. Retrieved 23 November 2017.
3. 1 2 3 4  Hakimian, Rob (7 June 2017). "Review: Off The Radar, the debut album from Israeli alt-pop singer Noga Erez, is slick, punchy and political". *The 405*. Retrieved 20 November 2017.
4. 1 2 3 4 5 6  Sumsion, Michael (5 June 2017). "Noga Erez ‘Off The Radar’". *Gigsoup*. Retrieved 20 November 2017.
5. 1 2  Younes, Nadia (30 May 2017). "Noga Erez – Off the Radar". *The Skinny*. Radge Media. Retrieved 20 November 2017.
6. 1 2 3 4  Greenberg, Jennifer (3 August 2017). "Flying above the radar: an interview with Noga Erez". *Time Out*. Time Out Group. Retrieved 22 November 2017.
7. 1 2 3 4 5 6 7 8 9 10 11 12  Samways, Gemma (19 December 2016). "Noga Erez is making music with a vision out of Tel Aviv, and she doesn’t have a Plan B". *Loud and Quiet*. Retrieved 22 November 2017.
8. 1 2 3 4 5 6 7 8  Davidson-Vidavski, Doron (15 December 2016). "The 405 meets Noga Erez". *The 405*. Retrieved 23 November 2017.
9. 1 2 3 4  "Off The Radar". Noga Erez Official Bandcamp Page. Retrieved 21 November 2017.
10. ↑  Robertson, Derek (26 May 2017). "Noga Erez's Track By Track Guide to Off The Radar". *Drowned in Sound*. Silentway. Retrieved 23 November 2017.
11. ↑  Homewood, Ben (15 February 2017). "On The Radar: Noga Erez". *Music Week*. NewBay Retrieved 23 November 2017.
12. 1 2  *Off The Radar* (2017). Noga Erez. City Slang. Slang50116LP.
13. ↑  Hageman, Estefania (7 July 2017). "noga erez". *Schon*. Retrieved 23 November 2017.
14. 1 2 3 4 5  Hutchinson, Kate (14 May 2017). "Noga Erez: ‘I get told by people not to talk about what is happening in Israel’". *The Observer*. Guardian Media Group. Retrieved 22 November 2017.
15. 1 2 3  Ilkowski, Kim (8 March 2017). "Noga Erez – "Toy" Video". *Stereogum*. SpinMedia. Retrieved 23 November 2017.
16. ↑  "Dance While You Shoot – Single". Noga Erez Official Bandcamp Page. Retrieved 22 November 2017.
17. ↑  Stubbs, Stuart (3 November 2016). "We’ve just discovered Tel Aviv’s Noga Erez and her debut single for City Slang, ‘Dance While You Shoot’". *Loud and Quiet*. Retrieved 23 November 2017.
18. ↑  "Pity – Single". Noga Erez Official Bandcamp Page. Retrieved 22 November 2017.
19. 1 2  O'Connor, Samantha (31 January 2017). "Noga Erez shares bold and brave visual for 'Pity' and announces debut album". *The 405*. Retrieved 23 November 2017.
20. ↑  "Toy". Noga Erez Official Bandcamp. Retrieved 23 November 2017.
21. ↑  "Noga Erez shares new video for "Noisy"". City Slang Official Website. 29 June 2017. Retrieved 23 November 2017.
22. ↑  "Noga Erez shares new video for "Noisy"". City Slang Official Website. 29 June 2017. Retrieved 23 November 2017.
23. 1 2 3  Johnson, Laura (17 October 2017). "Noga Erez Unveils Video For Balkada". *Stereoboard*. Retrieved 24 November 2017.
24. ↑  "Noga Erez shares a new video for ‘Balkada’". *DIY*. 17 October 2017. Retrieved 24 November 2017.
25. ↑  "Off The Radar by Noga Erez". AnyDecentMusic? Retrieved 20 November 2017.
26. 1 2  Beswick, Katie (31 May 2017). "Noga Erez – Off The Radar". *Loud and Quiet*. Retrieved 20 November 2017.
27. 1 2  H. James, Christopher (1 June 2017). "Noga Erez – Off The Radar". *The Music*. Retrieved 20 November 2017.
28. 1 2 3 4  Hughes, Kayleigh (30 May 2017). "Noga Erez: *Off The Radar* Review". *Paste*. Wolfgang's Vault. Retrieved 20 November 2017.
29. ↑  Burton, Will (7 August 2017). "Noga Erez – Off the Radar". *Mxdown*. Retrieved 24 November 2017.
30. ↑  "Watch the Newest Ads on TV From Target, BMW, Apple Music and More". *Advertising Age*. Crain Communications. 2 November 2017. Retrieved 24 November 2017.
31. ↑  "Noga Erez – "Off The Radar". Vlado Meller Mastering Official Website. Retrieved 23 November 2017.